Марына Золатава

**Марына Золатава** ( 6 лістапада 1977, Менск, БССР, СССР) — беларуская журналістка, палітычная зьняволеная рэжыму Лукашэнкі. Галоўная рэдактарка парталу TUT.BY з 2004 году.

## Жыцьцяпіс
Скончыла філялягічны факультэт БДУ і асьпірантуру Інстытуту мовазнаўства НАН, вывучала баўгарскую мову. Да прыходу на TUT.BY у 2004 годзе працавала ў Інстытуце праблем навукі і агенцтве БелаПАН.

## Справа БелТА
У жніўні 2018 была затрыманая разам зь іншымі 17 журналістамі ў рамках расьсьледаваньня «». 12 лютага ў судзе Заводзкага раёну Менску пачаўся крымінальны працэс супраць яе. Яна засталася адзінай абвінавачанай у «справе БелТА» з-за атрыманьня доступу да платнай стужцы навінащ Беларускага тэлеграфнага агенцтва без аплочанай падпіскі. Золатаву абвінавачваюць паводле часткі 2 артыкулу 425 Крымінальнага кодэксу Рэспублікі Беларусі («Бязьдзейнасьць службовай асобы»). Санкцыя артыкулу — ад штрафу да 5 гадоў пазбаўленьня волі. Першапачаткова яна таксама падазравалася паводле часткі 2 артыкулу 349 («Несанкцыянаваны доступ да кампутарнай інфармацыі») КК. Менавіта па гэтым артыкуле былі абвінавачаныя астатнія фігуранты справы. Але такое абвінавачаньне з Золатавай зьнялі.

Падчас судовых спрэчак пракурор Генэральнай пракуратуры Юлія Харчэйкіна заявіла, што лічыць віну Золатавай цалкам даказанай і прапанавала аштрафаваць галоўную рэдактарку парталу Tut.by на 25 500 рублёў.

4 сакавіка 2019 году суд Заводзкага раёну Менску (судзьдзя — Аляксандар Петраш) вынес Золатавай прысуд у выглядзе штрафу ў памеры 7650 рублёў. Таксама Золатава мусіць сплаціць судовыя выдаткі (на аплату адвакатаў БелТА) ў памеры 6000 рублёў. Да набыцьця прысуду законнай сілы Золатава застаецца пад падпіскай пра нявыезд. Выракам не прадугледжана пазбаўленьне права займаць кіроўныя пасады.

## Палітычны перасьлед (з 2021)
У рамках крымінальнае справы разам зь іншымі супрацоўнікамі TUT.BY была арыштавана 18 траўня 2021 году паводле абвінавачваньняў у саўдзеле ў нясплаце падаткаў. 25 траўня 2021 году дзевяць арганізацыяў (Вясна, Беларуская асацыяцыя журналістаў, Беларускі Хэльсынскі камітэт, Беларускі ПЕН-цэнтар і іншыя) выступілі з сумеснаю заяваю й прызналі яе палітычнаю зьняволенаю. 14 верасьня 2021 году шэфства над палітвязьнем узяў Алёіс Райнэр, дэпутат Бундэстагу.

17 сакавіка 2023 году ў Мінскім гарадзкім судзе быў абвешчаны прысуд: Марыну Золатаву асудзілі на 12 гадоў калёніі агульнага рэжыму.

Марына Золатава была вызваленая 13 сьнежня 2025 году ў межах маштабнага абмену або акту памілаваньня, падчас якога на волю выйшлі больш за сто палітвязьняў. Разам з Золатавай былі вызваленыя й іншыя знакавыя постаці, сярод якіх Віктар Бабарыка, Марыя Калесьнікава й Алесь Бяляцкі. Пасьля вызваленьня Золатава была высланая за межы Беларусі — яе разам зь вялікай ґрупай іншых былых палітвязьняў даставілі ва Ўкраіну.

## Ацэнкі
Удава заснавальніка TUT.BY Юр’я Зісера Юлія Чарняўская назвала Золатаву *«матуляю „TUT.BY“»*.

## Узнагароды
* «Чалавек году» па вэрсіі «Нашай Нівы» (2018).
* Прэмія «Гонар журналістыкі» імя Алеся Ліпая (2019).

## Асабістае жыцьцё
Замужам, ёсьць дачка Надзея й сын Фёдар.

## Крыніцы

## Вонкавыя спасылкі
* Старонка Марыны Золатавай на сайце Праваабарончага цэнтра «Вясна»

Катэгорыя:Беларускія журналісткі
Катэгорыя:Беларускія рэдактары
Катэгорыя:Вязьні сумленьня паводле ПЦ „Вясна“